Rakennusalan ammattilaisista ja – satunnaisesti – hyvin rakennusalan asioista perillä olevista saksalaisista keskivertokuluttajista, jotka ostavat merkkien kattamia tavaroita rautakaupoista, koostuvalle kohdeyleisölle ei ole Saksan alueella olemassa yhteisön tavaramerkistä annetun asetuksen N:o 207/2009 8 artiklan 1 kohdan b alakohdassa tarkoitettua sekaannusvaaraa yhtäältä kuviomerkin REDROCK, jonka rekisteröintiä yhteisön tavaramerkkinä on haettu Nizzan sopimuksen luokkiin 1, 2, 17, 19 ja 37 kuuluville tavaroille, ja toisaalta sanamerkin KEPROCK, joka on rekisteröity aikaisemmin Saksassa luokkiin 17, 19 ja 37 kuuluvia tavaroita ja palveluja varten, ja sanamerkkien REDROCK, FLEXIROCK, FORMROCK, FLOOR-ROCK, TERMAROCK, KLIMAROCK, SPEEDROCK, DUROCK, SPLITROCK, PLANAROCK, TOPROCK, KLEMMROCK, FIXROCK, SONOROCK PLUS, VARIROCK, SONOROCK ja MASTERROCK, jotka on rekisteröity aikaisemmin Saksassa luokkiin 17, 19 ja 37 kuuluvia tavaroita ja palveluja varten, välillä.

Kahden tavaramerkin välisen lausuntatavan samankaltaisuuden asteen merkitys on vähäinen, kun on kyse tavaroista, joita myydään siten, että kohdeyleisö tavallisesti havaitsee oston aikana tavaroissa olevan tavaramerkin myös visuaalisesti. Tällainen tapaus on kysymyksessä kyseisten tavaramerkkien kattamien rakennusaineiden osalta, joita myydään siten, että keskivertokuluttaja voi havaita visuaalisesti niihin kiinnitetyt tavaramerkit. Lisäksi on korostettava, että ennen tavaroiden valitsemista on välttämätöntä, että kohdeyleisö tutkii näiden tavaroiden ominaisuudet liikkeissä tai internetissä, sillä kohdeyleisö haluaa varmistautua siitä, että käytetyt materiaalit täyttävät niille asetetun tehtävän eli että ne kestävät pitkään rakennuksessa, johon se on sisällytetty. Näiden olosuhteiden takia kohdeyleisö joutuu myös visuaalisesti kohtaamaan tavaramerkistä muodostuvan mielikuvan ennen valinnan tekoa.

Tässä tilanteessa tavaramerkkien REDROCK ja KEPROCK välillä ei ole – erikseen tarkasteltuina – sekaannusvaaraa silloinkaan, kun näiden kahden merkin kattamat tavarat ovat samanlaisia. Keskivertokuluttaja, jonka tarkkaavaisuustaso on erityisen korkea oston aikaan, havaitsee tavaramerkkien välillä olevat erot eikä ajattele, että kyseisillä tavaramerkeillä varustettujen tavaroiden kaupallinen alkuperä olisi sama.

Sama pätee tavaramerkkien REDROCK ja KEPROCK kattamiin palveluihin, Kohdeyleisö ei voi siten sekoittaa kyseisiä tavaramerkkejä siitä syystä, että tavaramerkin KEPROCK erottamiskyky on keskimääräinen, että kohdeyleisön tarkkaavaisuustaso on erityisen korkea, että kohdeyleisö haluaa tietää, mikä tavaroiden ja palvelujen kaupallinen alkuperä on, ja että kyseiset merkit ovat vähäisessä määrin samankaltaisia ulkoasultaan, ne ovat keskimääräisen samankaltaisia lausuntatavaltaan ja että vertailu merkityssisällön osalta jää vaikutukseltaan neutraaliksi.

Näin ollen on päädyttävä siihen, että kun otetaan huomioon kohdeyleisen korkea tarkkaavaisuustaso, riidanalaisen tavaramerkin ja aikaisempien tavaramerkkien FLEXIROCK, FORMROCK, FLOOR-ROCK, TERMAROCK, KLIMAROCK, SPEEDROCK, DUROCK, SPLITROCK, PLANAROCK, TOPROCK, KLEMMROCK, FIXROCK, SONOROCK PLUS, VARIROCK, SONOROCK ja MASTERROCK välillä olevat erot riittävät sulkemaan pois sekaannusvaaran.

Osatekijä ”rock” on paljolti kuvaileva ja kehuva aikaisempien tavaramerkkien kattamien tavaroiden ja palvelujen osalta. Näin ollen se ei sovellu tavaramerkkiperheen yhteiseksi osatekijäksi. Sarjan osatekijän ”rock” sisältämän tavaramerkkiperheen tunnustaminen johtaisi kuitenkin täsmälleen yksinoikeuden antamiseen osatekijälle ”rock”, joka on paljolti kuvaileva ja kehuva aikaisempien tavaramerkkien kattamien tavaroiden ja palvelujen osalta. Laajennettu suoja, joka saadaan aikaan tunnustamalla tavaramerkkiperhe, merkitsee käytännössä, ettei kukaan muu talouden toimija voisi rekisteröidä tavaramerkkiä, johon sisältyy osatekijä ”rock”, ja kyseistä toimijaa voitaisiin mahdollisesti jopa kieltää käyttämästä tätä osatekijää iskulauseissaan ja mainosaineistossaan. Tällaista vapaan kilpailun rajoitusta, joka johtuu englannin peruskäsitteen varaamisesta yhdelle ainoalle talouden toimijalle, ei voida perustella sillä, että sillä korvattaisiin aikaisempien tavaramerkkien haltijan luovia tai mainostarkoituksessa tekemiä ponnisteluita. Nimittäin silloin, kun käytön perusteella lisääntynyttä erottamiskykyä ei ole, edellä mainitun varauksen perusteella saatava kaupallinen arvo ei seuraa tällaisista haltijan ponnisteluista vaan yksinomaan sanan, jolla viitataan kyseessä olevien tavaroiden ja palveluiden ominaisuuksiin, kyseisessä kielessä ennalta määritellystä merkityksestä.

(ks. 19, 24, 74–76, 78–81, 88, 93 ja 95 kohta)